b'\n_START_ARTICLE_\nTeuvo Wartiovaara\n_START_PARAGRAPH_\nTheodor (Teuvo) Kosti Wartiovaara (10. syyskuuta 1896 Joensuu \xe2\x80\x93 19. maaliskuuta 1979) oli suomalainen j\xc3\xa4\xc3\xa4k\xc3\xa4rieversti. H\xc3\xa4nen vanhempansa olivat rovasti William Vartiovaara ja Mirjam Salome Colliander. H\xc3\xa4net vihittiin avioliittoon vuonna 1921 Toini Inkeri Mannisen kanssa.\n_START_SECTION_\nOpinnot\n_START_PARAGRAPH_\nH\xc3\xa4n k\xc3\xa4vi seitsem\xc3\xa4n luokkaa Helsingin suomalaista yhteiskoulua ja suoritti kahdeksannen luokan Lahden yhteiskoulussa vuonna 1925. H\xc3\xa4n suoritti Pioneerikurssi Utissa vuonna 1926 ja Sotakorkeakoulun komentajakurssin vuonna 1928 sek\xc3\xa4 Taistelukoulun orientoivan kurssin vuonna 1930. Piirip\xc3\xa4\xc3\xa4llik\xc3\xb6iden t\xc3\xa4ydennyskurssin h\xc3\xa4n suoritti vuonna 1937.\n_START_SECTION_\nJ\xc3\xa4\xc3\xa4k\xc3\xa4riaika\n_START_PARAGRAPH_\nH\xc3\xa4n liittyi vapaaehtoisena Saksassa sotilaskoulutusta antavaan j\xc3\xa4\xc3\xa4k\xc3\xa4ripataljoona 27:n 1. komppaniaan 25. helmikuuta 1916. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella, Riianlahdella ja Aa-joella. H\xc3\xa4n osallistui vuonna 1917 Polangenissa j\xc3\xa4rjestetyille erikoiskursseille (pommarikurssi).\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nSis\xc3\xa4llissodan j\xc3\xa4lkeen h\xc3\xa4n palveli l\xc3\xa4hettiupseerina 2. Divisioonan esikunnassa, josta h\xc3\xa4net siirrettiin 26. kes\xc3\xa4kuuta 1918 alkaen 5. J\xc3\xa4\xc3\xa4k\xc3\xa4rirykmenttiin, jonka nimi muutettiin ensin Kuopion jalkav\xc3\xa4kirykmentti n:o 4:ksi ja my\xc3\xb6hemmin Tampereen rykmentiksi. H\xc3\xa4n toimi rykmentin adjutanttina ja 19. hein\xc3\xa4kuuta 1918 alkaen 8. komppanian p\xc3\xa4\xc3\xa4llikk\xc3\xb6n\xc3\xa4, josta h\xc3\xa4net siirrettiin aliupseerikoulun johtajaksi ja toimi johtajana vuosina 1918\xe2\x80\x931919 ja 1922\xe2\x80\x931923. 1. Pataljoonan komentajaksi h\xc3\xa4net m\xc3\xa4\xc3\xa4r\xc3\xa4ttiin 1. kes\xc3\xa4kuuta 1925 alkaen, josta h\xc3\xa4net siirrettiin 1. tammikuuta 1927 alkaen rykmentin talousp\xc3\xa4\xc3\xa4llik\xc3\xb6ksi ja 31. joulukuuta 1927 alkaen 1. pataljoonan komentajaksi sek\xc3\xa4 29. kes\xc3\xa4kuuta 1928 alkaen aliupseerikoulun johtajaksi. H\xc3\xa4net komennettiin 17. marraskuuta 1932 viransijaisena hoitamaan Jyv\xc3\xa4skyl\xc3\xa4n suojeluskuntapiirin piirip\xc3\xa4\xc3\xa4llik\xc3\xb6n teht\xc3\xa4vi\xc3\xa4 ja siirrettiin 1. hein\xc3\xa4kuussa 1933 suojeluskuntaj\xc3\xa4rjest\xc3\xb6\xc3\xb6n, jossa h\xc3\xa4net nimitettiin vakinaiseksi piirip\xc3\xa4\xc3\xa4llik\xc3\xb6ksi 5. hein\xc3\xa4kuuta 1934 alkaen. Tampereen rykmentin komentajan viransijaisuuksia h\xc3\xa4nell\xc3\xa4 oli useita vuosina 1925\xe2\x80\x931932.\n_START_SECTION_\nTalvi- ja jatkosota\n_START_PARAGRAPH_\nTalvisotaan h\xc3\xa4n osallistui Jalkav\xc3\xa4kirykmentti 29:n (JR 29) komentajana ja osallistui taisteluihin Suvanto \xe2\x80\x93 Taipale akselilla. Jatkosodan syttyess\xc3\xa4 h\xc3\xa4n sai komentoonsa Jalkav\xc3\xa4kirykmentti 48:n (JR 48) osallistuen Vaskinummen ja Oinaanvaaran taisteluihin. My\xc3\xb6hemmin h\xc3\xa4net siirrettiin Jalkav\xc3\xa4enkoulutuskeskus 9:n komentajaksi ja edelleen Pohjois-H\xc3\xa4meen sotilasl\xc3\xa4\xc3\xa4nin ja samalla Jyv\xc3\xa4skyl\xc3\xa4n suojelukuntapiirin komentajaksi.\n_START_SECTION_\nSotien j\xc3\xa4lkeinen aika\n_START_PARAGRAPH_\nSotien j\xc3\xa4lkeen h\xc3\xa4n toimi Jyv\xc3\xa4skyl\xc3\xa4n sotilaspiirin komentajana, mutta erosi vakinaisesta palveluksesta vuonna 1945 ja siirtyi maanviljelij\xc3\xa4ksi Saarij\xc3\xa4rven Lannevedelle. Maanviljelyksen ohella h\xc3\xa4n hoiti Lanneveden osuuskassan johtajan teht\xc3\xa4vi\xc3\xa4 vuosina 1949\xe2\x80\x931958.'